ผู้ว่าฯ ประจวบคีรีขันธ์ กำชับหน่วยงานที่เกี่ยวข้องเฝ้าระวังติดตามสถานการณ์น้ำในอ่างเก็บน้ำ 2 แห่งอย่างใกล้ชิด
ผู้ว่าราชการจังหวัดประจวบคีรีขันธ์ กำชับหน่วยงานที่เกี่ยวข้องเฝ้าระวังติดตามสถานการณ์น้ำในอ่างเก็บน้ำ 2 แห่งอย่างใกล้ชิด พร้อมติดตามผลกระทบต่อประชาชนที่อาศัยอยู่บริเวณพื้นที่ท้ายน้ำ

นายพัลลภ สิงหเสนี ผู้ว่าราชการจังหวัดประจวบคีรีขันธ์ เปิดเผยว่า ขณะนี้มีอ่างเก็บน้ำ 2 แห่งอยู่ในเกณฑ์ต้องเฝ้าระวัง เพราะมีปริมาณน้ำเกิน ร้อยละ 80 ของความจุอ่าง คือ อ่างเก็บน้ำปราณบุรีและอ่างเก็บน้ำยางชุม ซึ่งในส่วนของอ่างเก็บน้ำปราณบุรี มีปริมาณน้ำ 322 ล้านลูกบาศก์เมตร จากความจุ 391 ล้านลูกบาศก์เมตร คิดเป็นร้อยละ 82 ของความจุอ่าง สามารถระบายน้ำออกได้วันละ 11.21 ล้านลูกบาศก์เมตร ขณะที่ มีน้ำไหลเข้าวันละ 6.87 ล้านลูกบาศก์เมตร ตรวจสอบพื้นที่ท้ายน้ำพบว่าบ้านเรือนของประชาชนยังไม่ได้รับผลกระทบและจะทยอยพร่องน้ำให้อยู่ในเกณฑ์ควบคุมที่ระดับร้อยละ 70 ของความจุอ่าง

ส่วนอ่างเก็บน้ำยางชุม ที่ก่อนหน้านี้มีปัญหาน้ำล้นสปิลเวย์ แต่ล่าสุดพบว่าสถานการณ์ดีขึ้นโดยมีปริมาณน้ำ 40.53 ล้านลูกบาศก์เมตร จากความจุ 41.10 ล้านลูกบาศก์เมตร คิดเป็นร้อยละ 98 ของความจุอ่าง มีน้ำไหลเข้าวันละ 6 แสนลูกบาศก์เมตร ระบายน้ำออก 9 แสนลูกบาศก์เมตร ประชาชนในพื้นที่ท้ายน้ำไม่ได้รับผลกระทบ โดยจะพร่องน้ำให้อยู่ในเกณฑ์ควบคุมที่ ร้อยละ 80 ขอความจุอ่าง ทั้งนี้ ได้มอบหมายให้นายอำเภอ กำนัน ผู้ใหญ่บ้าน สำรวจดูแลให้ความช่วยเหลือประชาชนในพื้นที่ หากได้รับผลกระทบจากการระบายน้ำ